  Наталья Тетерина Туннэ, 1-тӥ шуркынмонэ, Ижкарын удмурт кылбурчиез, прозаикез, драматургез, йӧскалык но мерлыко азьветлӥсез Кузебай Гердэз буре ваизы. Ӵапак та нуналэ 80 ар талэсь азьло солэн улонэз чигиськиз. Ужрадэ «Удмурт Кенеш» огазеяськонлэн азьветлӥсьёсыз, егитъёс но пиналъёс пыриськизы. Буре вайон кылъёсаз Кун Думаысь депутат но истори тодосъя доктор Алексей Загребин пусйиз, Кузебай Герд — со бадӟым югдытӥсь, кудӥз Трокай Борисовлэсь ужзэ азьланьтӥз. Та кык адямиос курадӟон сюресэз ортчизы но удмурт калыклэн сюлмаз кылизы. Соослэн нимъёссы котькудӥзлэн сюлмаз, котькинлэн, кин Удмурт Элькунын улэ, тодӥськом-а асьмеос соос сярысь, ум-а. Малы ке шуоно, соос ӧй луысалзы ке, ӧй луысалмы асьмеос но — Удмуртиын улӥсьёс, Россилэн кунмуртъёсыз. Тодамы возём Алексей ЗагребинУдмуртиысь Кун Кенешлэн депутатэз но «Удмурт Кенеш» огазеяськонлэн тӧроез Татьяна Ишматова Кузебай Гердэз буре вайыны лыктэм егитъёс удмурт азьветлӥсьлэсь кутскем ужъёссэ азьланьтозы шуыса осконзэ вераз. «Медам тодэ сыӵе дыръёсты, куке одӥг верам кылыд, одӥг, оло, шонертэм лэсьтэм вамышед нуэ вал лагере, тюрьмае, шуом ни. Отын трос уг юасько вал, шонер-а, мар малпад вал сое лэсьтыкуд. <...> Туж шумпотымон, «Удмурт Кенеш» огазеяськонлы луыса, та синпелетъёсмы асьмелэн вань шуыса шоркарамы. Кузебай Гердлы но (люкамын вал нимысьтыз фонд солэн памятникез пуктон пумысен), Трокай Борисовлы но. Асьмеос выльысь улӟытӥм со нимъёсты. Но соос трос ай, трос нимъёс, кудъёссэ асьмеос ум тодӥське. Мон туж оскисько, та егитъёс, кудъёсыз туннэ татчы лыктӥзы, соос азинтозы та ужез шуыса», — вераз Татьяна Ишматова. Кузебай Гердэз буре ваён 6 фото Удмурт историен но удмурт калыклэн дано адямиосыныз одно ик туала егитъёсты тодматыны кулэ, шуиз иворъёсъя «Удмуртия» агентстволы Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсез Наталья Кондратьева. Со верамъя, 1920–1930-тӥ аръёсы удмурт лулчеберетлэн азинскон сюресэз тужгес но дано вал. Соку асьмелэн удмурт литератураын выль жанръёс (роман, повесть, трилогиос но триптихъёс) кылдылӥзы. Со бордын Кузебай Гердлэн но туж бадӟым ужез. Со сяна, со вакытэ ужась удмурт дано батыръёс но Кузебай Герд учкисьтэк кылем нылпиослы саклык висъязы. Озьы ик, та аръёсы нимысьтыз удмурт пресса азинскыны кутскиз, учебникъёс кылдӥзы. Мон шуысал, асьмелэн историмы — со азьвыл адямиослэн лэсьтэм дано ужъёссы, соин ик туала егитъёс одно ик кулэ тодыны кин лэсьтӥз, кин сюлмаськиз удмурт культураез ӝутон понна <...> Вань удмурт лулчеберетлы, вань удмурт кылтодонлы, литературалы инъет сётӥзы, жаляса верано, тужгес но кышкыт аръёсы улэм дано удмурт пиосмы Наталья КондратьеваКузебай Гердлэсь удмурт калык понна лэсьтэм ужъёссэ пусйиз «Удмурт Кенешлэн» Шаркан ёросысь ёзэтэзлэн кивалтӥсез Елена Перевозчикова. «Нырысь ик вераны кулэ, Кузебай Герд асьмелэн, удмуртъёслэн, дано пимы шуыса. Туж тросэз, кыӵе али улон, солэсь но со потэмын. Удмуртъёслэн чупырес сямзы, асьсэды валамзы, асьсэды удмуртъёс шӧдэмзы Кузебай Гердлэсь пыӵамын милемлы шуыса мон малпасько», — пусйиз со. Тодэ вайытом, 30-тӥ коньывуонэ Россиын репрессиос улэ шедемъёсты буре ваён нунал. Пӧртэм ивортодэтъёсъя, репрессиос улэ шедизы 10-сен 30 миллионозь адямиос. Одӥгез соос пӧлысь — удмурт кылбурчи, прозаик, драматург, югдытӥсь Кузебай Герд. Тегъёс: УдмуртКенеш удмуртъёс КузебайГерд удмурткыл буреваён  